CELEX: 32017R0568
Language: fi
Date: 2016-05-24 00:00:00
Title: Komission delegoitu asetus (EU) 2017/568, annettu 24 päivänä toukokuuta 2016, Euroopan parlamentin ja neuvoston direktiivin 2014/65/EU täydentämisestä rahoitusvälineiden ottamista kaupankäynnin kohteeksi säännellyillä markkinoilla koskevilla teknisillä sääntelystandardeilla (ETA:n kannalta merkityksellinen teksti. )

31.3.2017   
            
            
               FI
            
            
               Euroopan unionin virallinen lehti
            
            
               L 87/117
            
         KOMISSION DELEGOITU ASETUS (EU) 2017/568,
   annettu 24 päivänä toukokuuta 2016,
   Euroopan parlamentin ja neuvoston direktiivin 2014/65/EU täydentämisestä rahoitusvälineiden ottamista kaupankäynnin kohteeksi säännellyillä markkinoilla koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 51 artiklan 6 kohdan kolmannen alakohdan,
   sekä katsoo seuraavaa:
   
               (1)
            
            
               Siirtokelpoisten arvopapereiden olisi katsottava olevan vapaasti luovutettavissa vain, jos ennen kaupankäynnin kohteeksi ottamista ei ole olemassa rajoituksia, jotka estävät kyseisten arvopapereiden siirron tavalla, joka voisi häiritä tasapuolisten, asianmukaisten ja tehokkaiden markkinoiden luomista.
            
         
               (2)
            
            
               Jotta siirtokelpoinen arvopaperi, sellaisena kuin se on määriteltynä direktiivissä 2014/65/EU, voidaan ottaa kaupankäynnin kohteeksi säännellyllä markkinalla, kun kyseessä on Euroopan parlamentin ja neuvoston direktiivissä 2003/71/EY (2) tarkoitettu arvopaperi, on oltava julkisesti saatavilla riittävästi tietoa kyseisen rahoitusvälineen arvon määrittämiseksi, jotta sillä voidaan käydä kauppaa hyvää kauppatapaa noudattaen, asianmukaisesti ja tehokkaasti. Jos kyseessä ovat osakkeet, niitä olisi oltava saatavilla riittävä määrä yleisölle jaettavaksi, ja jos kyseessä ovat arvopaperistetut johdannaiset, niitä varten olisi oltava käytössä soveltuvat selvitys- ja toimitusjärjestelmät.
            
         
               (3)
            
            
               Jos siirtokelpoiset arvopaperit täyttävät Euroopan parlamentin ja neuvoston direktiivin 2001/34/EY (3) mukaiset viralliselle listalle ottamista koskevat vaatimukset, niiden olisi katsottava olevan vapaasti luovutettavissa ja sellaisia, että niillä voidaan käydä kauppaa hyvää kauppatapaa noudattaen, asianmukaisesti ja tehokkaasti.
            
         
               (4)
            
            
               Siirtokelpoisiin arvopapereihin kohdistuvaa yhteistä sijoitustoimintaa harjoittavien yritysten tai vaihtoehtoisten sijoitusrahastojen liikkeeseen laskemien osuuksien ottamisen kaupankäynnin kohteeksi säännellyllä markkinalla ei pitäisi antaa mahdollisuutta kiertää Euroopan parlamentin ja neuvoston direktiivin 2009/65/EY (4) tai Euroopan parlamentin ja neuvoston direktiivin 2011/61/EU (5) asiaa koskevia säännöksiä. Sen vuoksi on välttämätöntä, että säännellyn markkinan ylläpitäjä tarkistaa, että sen kaupankäynnin kohteeksi ottamat osuudet perustuvat asiaa koskevan alakohtaisen lainsäädännön mukaiseen yhteissijoitusjärjestelyyn. Kun on kyse pörssilistatuista rahastoista, säännellyn markkinan ylläpitäjän on tarpeen varmistaa, että riittävät sijoittajia koskevat lunastusjärjestelyt ovat käytössä jatkuvasti.
            
         
               (5)
            
            
               Otettaessa direktiivin 2014/65/EU liitteessä I olevan C osan 4–10 kohdassa tarkoitettuja johdannaissopimuksia kaupankäynnin kohteeksi olisi otettava huomioon, onko saatavilla riittävästi tietoa johdannaisen ja kohde-etuuden arvon määrittämiseksi ja, jos kyse on kohde-etuus luovuttamalla toteutettavista sopimuksista, onko käytössä asianmukaisia selvitys- ja toimitusmenettelyjä.
            
         
               (6)
            
            
               Euroopan parlamentin ja neuvoston direktiivissä 2003/87/EY (6) säädetään tietyistä päästöoikeuksia koskevista ehdoista sen varmistamiseksi, että päästöoikeudet ovat vapaasti luovutettavissa ja että niillä käydään kauppaa hyvää kauppatapaa noudattaen, asianmukaisesti ja tehokkaasti. Kaikki direktiivin 2014/65/EU liitteessä I olevan C osan 11 kohdassa tarkoitetut päästöoikeudet, jotka on tunnustettu direktiivin 2003/87/EY vaatimuksia vastaaviksi, olisi näin ollen voitava ottaa kaupankäynnin kohteeksi säännellyllä markkinalla, eikä niille pitäisi asettaa lisävaatimuksia tässä asetuksessa.
            
         
               (7)
            
            
               Järjestelyjen, joita säännellyt markkinat soveltavat varmistaakseen, että liikkeeseenlaskijat noudattavat unionin oikeuden mukaisia velvoitteita, ja helpottaakseen pääsyä unionin oikeuden mukaisesti julkistettuihin tietoihin, olisi katettava Euroopan parlamentin ja neuvoston asetuksessa (EU) N:o 596/2014 (7), Euroopan parlamentin ja neuvoston direktiivissä 2003/71/EY sekä Euroopan parlamentin ja neuvoston direktiivissä 2004/109/EY (8) säädetyt velvoitteet, sillä mainitut säädökset sisältävät liikkeeseenlaskijoiden kannalta oleelliset ja tärkeimmät velvoitteet säännellyllä markkinalla ensimmäisen kerran kaupankäynnin kohteeksi ottamisen jälkeen.
            
         
               (8)
            
            
               Säänneltyjen markkinoiden olisi otettava käyttöön menettelyt sen varmistamiseksi, että siirtokelpoisten arvopaperien liikkeeseenlaskijat noudattavat unionin oikeuden mukaisia velvoitteita; kyseisten menettelyjen olisi oltava liikkeeseenlaskijoiden ja yleisön saatavilla. Näiden toimintalinjojen avulla olisi taattava, että velvoitteiden noudattamista koskevat tarkastukset ovat tehokkaita, ja säännellyn markkinan olisi huolehdittava, että liikkeeseenlaskijat ovat tietoisia velvoitteistaan.
            
         
               (9)
            
            
               Säänneltyjen markkinoiden olisi helpotettava jäsenten ja osapuolten pääsyä unionin oikeuden mukaisesti julkistettuihin tietoihin sellaisten järjestelyjen avulla, jotka takaavat helpon, tasapuolisen ja syrjimättömän pääsyn kaikille jäsenille ja osapuolille. Näiden tavoitteiden kannalta merkitykselliseen unionin lainsäädäntöön kuuluvat direktiivi 2003/71/EY, direktiivi 2004/109/EY, asetus (EU) N:o 596/2014 sekä Euroopan parlamentin ja neuvoston asetus (EU) N:o 600/2014 (9). Pääsyjärjestelyjen avulla olisi varmistettava, että jäsenillä ja osapuolilla on yhtäläiset mahdollisuudet tutustua merkityksellisiin tietoihin, jotka voivat vaikuttaa rahoitusvälineen arvostamiseen.
            
         
               (10)
            
            
               Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tässä asetuksessa annettuja säännöksiä sekä asiaa koskevia direktiivin 2014/65/EU kansallisia täytäntöönpanosäännöksiä sovelletaan samasta päivämäärästä lähtien.
            
         
               (11)
            
            
               Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
            
         
               (12)
            
            
               EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (10) 37 artiklalla perustetulta arvopaperimarkkina-alan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Siirtokelpoiset arvopaperit – vapaa luovutettavuus
   1.   Siirtokelpoisten arvopaperien katsotaan olevan vapaasti luovutettavissa, jos liiketoimen osapuolet voivat käydä niillä kauppaa ja arvopaperit ovat rajoituksetta siirrettävissä, ja jos kaikki kyseisen arvopaperin kanssa samaan arvopaperilajiin kuuluvat arvopaperit ovat lajiesineen kaltaisia.
   2.   Siirtokelpoisia arvopapereita, joiden siirtämistä on rajoitettu, ei voida pitää 1 kohdan mukaisesti vapaasti luovutettavina, paitsi jos kyseinen rajoitus ei todennäköisesti häiritse markkinoiden toimintaa. Siirtokelpoisia arvopapereita, joita ei ole täysin maksettu, voidaan pitää vapaasti luovutettavina, jos käytössä on järjestelyt, joilla varmistetaan, että kyseisten arvopaperien luovutettavuutta ei ole rajoitettu ja että julkisesti on saatavilla asianmukaiset tiedot siitä, että arvopapereita ei ole täysin maksettu ja sen merkityksestä osakkeenomistajille.
   2 artikla
   Siirtokelpoiset arvopaperit – hyvää kauppatapaa noudattava, asianmukainen ja tehokas kaupankäynti
   1.   Kun säännelty markkina arvioi sitä, voidaanko siirtokelpoisella arvopaperilla käydä kauppaa hyvää kauppatapaa noudattaen, asianmukaisesti ja tehokkaasti, sen on otettava huomioon tiedot, joita edellytetään direktiivissä 2003/71/EY, tai tiedot, jotka ovat julkisesti saatavilla muulla tavalla, kuten:
   
               a)
            
            
               historialliset taloudelliset tiedot;
            
         
               b)
            
            
               tiedot liikkeeseenlaskijasta;
            
         
               c)
            
            
               liiketoiminnan kuvaus.
            
         2.   Kun säännelty markkina arvioi sitä, voidaanko osakkeella käydä kauppaa hyvää kauppatapaa noudattaen, asianmukaisesti ja tehokkaasti, sen on 1 kohdassa säädettyjen tietojen lisäksi otettava huomioon kyseisten osakkeiden jakautuminen yleisölle.
   3.   Kun säännelty markkina arvioi sitä, voidaanko direktiivin 2014/65/EU 4 artiklan 1 kohdan 44 alakohdan c alakohdassa tarkoitetulla siirtokelpoisella arvopaperilla käydä kauppaa hyvää kauppatapaa noudattaen, asianmukaisesti ja tehokkaasti, sen on otettava huomioon kaupankäynnin kohteeksi otettavan arvopaperin luonteesta riippuen, täyttyvätkö seuraavat edellytykset:
   
               a)
            
            
               arvopaperin ehdot ovat selkeitä ja yksiselitteisiä, ja ne mahdollistavat arvopaperin hinnan ja kohde-etuuden hinnan tai muun arvon välisen riippuvuuden;
            
         
               b)
            
            
               tieto kohde-etuuden hinnasta tai muuten määritetystä arvosta on luotettava ja julkisesti saatavilla;
            
         
               c)
            
            
               arvopaperin arvon määritystä varten on saatavilla riittävästi julkista tietoa;
            
         
               d)
            
            
               arvopaperin suoritushinnan määrittämisessä sovellettavilla järjestelyillä kyetään varmistamaan, että kyseinen hinta vastaa johdonmukaisesti kohde-etuuden hintaa tai muulla tavalla määritettyä arvoa;
            
         
               e)
            
            
               jos arvopaperin suoritus edellyttää kohde-etuuden tai muun omaisuuserän toimittamista käteissuorituksen sijaan tai se on mahdollista suorittaa kyseisellä tavalla, kyseiseen kohde-etuuteen sovelletaan asianmukaisia selvitys- ja toimitusmenettelyjä sekä asianmukaisia järjestelyjä, joilla voidaan hankkia sitä koskevat tarvittavat tiedot.
            
         3 artikla
   Siirtokelpoiset arvopaperit – virallinen lista
   Siirtokelpoisen arvopaperin, joka on otettu direktiivin 2001/34/EY mukaisesti viralliselle listalle ja jonka listalleottoa ei ole keskeytetty, katsotaan olevan vapaasti luovutettavissa ja sillä voidaan käydä kauppaa hyvää kauppatapaa noudattaen, asianmukaisesti ja tehokkaasti.
   4 artikla
   Yhteissijoitusyritysten osuudet ja osakkeet
   1.   Säännellyn markkinan on varmistettava ottaessaan yhteissijoitusyrityksen osuuksia tai osakkeita kaupankäynnin kohteeksi, että kyseisiä osuuksia tai osakkeita on sallittua markkinoida säännellyn markkinan jäsenvaltiossa.
   2.   Kun säännelty markkina arvioi sitä, voidaanko avoimen yhteissijoitusyrityksen osuuksilla tai osakkeilla käydä kauppaa hyvää kauppatapaa noudattaen, asianmukaisesti ja tehokkaasti, sen on otettava huomioon seuraavat seikat:
   
               a)
            
            
               miten kyseiset osuudet tai osakkeet ovat jakautuneet yleisölle;
            
         
               b)
            
            
               onko markkinoilla asianmukaiset markkinatakausjärjestelyt tai tarjoaako järjestelmän rahastoyhtiö sijoittajille asianmukaiset vaihtoehtoiset järjestelyt osuuksien tai osakkeiden lunastamista varten;
            
         
               c)
            
            
               kun on kyse pörssilistatuista rahastoista, onko sijoittajille tarjolla markkinatakausjärjestelyjen lisäksi asianmukaisia vaihtoehtoisia järjestelyjä osuuksien tai osakkeiden lunastamista varten ainakin silloin, kun osuuksien tai osakkeiden arvo poikkeaa merkittävästi nettoarvosta;
            
         
               d)
            
            
               annetaanko sijoittajille riittävän avoimesti tietoa osuuksien tai osakkeiden arvosta julkistamalla nettoarvo säännöllisesti.
            
         3.   Kun säännelty markkina arvioi sitä, voidaanko suljetun yhteissijoitusyrityksen osuuksilla tai osakkeilla käydä kauppaa hyvää kauppatapaa noudattaen, asianmukaisesti ja tehokkaasti, sen on otettava huomioon seuraavat seikat:
   
               a)
            
            
               miten kyseiset osuudet tai osakkeet ovat jakautuneet yleisölle;
            
         
               b)
            
            
               annetaanko sijoittajille riittävän avoimesti tietoja osuuksien tai osakkeiden arvosta joko julkistamalla tietoja rahaston sijoitusstrategiasta tai julkistamalla nettoarvo säännöllisesti.
            
         5 artikla
   Johdannaiset
   1.   Kun säännelty markkina arvioi sitä, voidaanko direktiivin 2014/65/EU liitteessä I olevan C osan 4–10 kohdassa tarkoitetulla rahoitusvälineellä käydä kauppaa hyvää kauppatapaa noudattaen, asianmukaisesti ja tehokkaasti, sen on todennettava, että seuraavat edellytykset täyttyvät:
   
               a)
            
            
               rahoitusvälineen muodostavan sopimuksen ehdot ovat selkeitä ja yksiselitteisiä, ja ne mahdollistavat rahoitusvälineen hinnan ja kohde-etuuden hinnan tai muulla tavalla määritetyn arvon välisen riippuvuuden;
            
         
               b)
            
            
               tieto kohde-etuuden hinnasta tai muuten määritetystä arvosta on luotettava ja julkisesti saatavilla;
            
         
               c)
            
            
               johdannaisen arvon määritystä varten on julkisesti saatavilla riittävästi tietoa;
            
         
               d)
            
            
               sopimuksen suoritushinnan määrittämisessä sovellettavilla järjestelyillä kyetään varmistamaan, että suoritushinta on asianmukaisessa suhteessa kohde-etuuden hintaan tai muuhun arvoon;
            
         
               e)
            
            
               jos johdannaisen suoritus edellyttää kohde-etuutena olevan arvopaperin tai muun omaisuuserän toimittamista käteissuorituksen sijaan tai on mahdollista suorittaa kyseisellä tavalla, sovelletaan asianmukaisia järjestelyjä, joilla markkinaosapuolet voivat hankkia tarvittavat tiedot kohde-etuudesta; tämän lisäksi kyseiseen kohde-etuuteen sovelletaan asianmukaisia selvitys- ja toimitusmenettelyjä.
            
         2.   Tämän artiklan 1 kohdan b alakohtaa ei sovelleta direktiivin 2014/65/EU liitteessä I olevan C osan 5, 6, 7 ja 10 kohdassa tarkoitettuihin rahoitusvälineisiin, jos seuraavat edellytykset täyttyvät:
   
               a)
            
            
               rahoitusvälineen muodostava sopimus mahdollistaa todennäköisesti kohde-etuuden hinnan tai muun arvon julkistamisen markkinoilla tai kyseisen hinnan tai muulla tavalla määritetyn arvon arvioimisen markkinoilla, kun kyseinen hinta tai muulla tavalla määritetty arvo ei ole muuten julkisesti saatavilla;
            
         
               b)
            
            
               säännelty markkina varmistaa, että kyseisillä rahoitusvälineillä käytävää kauppaa ja kauppojen selvitystä valvotaan asianmukaisilla valvontajärjestelyillä;
            
         
               c)
            
            
               säännelty markkina varmistaa, että suoritus ja toimitus, joko fyysinen toimitus tai käteissuoritus, voidaan suorittaa kyseisten rahoitusvälineiden sopimusehtojen mukaisesti.
            
         6 artikla
   Päästöoikeudet
   Kaikki direktiivin 2014/65/EU liitteessä I olevan C osan 11 kohdassa tarkoitetut päästöoikeudet, jotka on tunnustettu direktiivin 2003/87/EY vaatimuksia vastaaviksi, voidaan ottaa kaupankäynnin kohteeksi säännellyllä markkinalla ilman lisävaatimuksia.
   7 artikla
   Liikkeeseenlaskijan velvoitteiden todentaminen
   1.   Säänneltyjen markkinoiden on hyväksyttävä ja julkaistava verkkosivustoillaan menettelyt, joilla todennetaan, että siirtokelpoisen arvopaperin liikkeeseenlaskija noudattaa unionin oikeuden mukaisia velvoitteitaan.
   2.   Säänneltyjen markkinoiden on huolehdittava, että 1 kohdassa tarkoitettujen velvoitteiden noudattaminen tarkistetaan tehokkaasti kulloisenkin velvoitteen luonteen mukaisesti ottaen huomioon asianomaisten toimivaltaisten viranomaisten suorittamat valvontatehtävät.
   3.   Säänneltyjen markkinoiden on varmistettava, että 1 kohdassa tarkoitetuissa menettelyissä kuvataan:
   
               a)
            
            
               menetelmät, joita säännellyt markkinat soveltavat saavuttaakseen 1 kohdassa määritetyn tuloksen;
            
         
               b)
            
            
               miten liikkeeseenlaskija voi parhaiten osoittaa säännellylle markkinalle noudattavansa 1 kohdassa tarkoitettuja velvoitteita.
            
         4.   Säänneltyjen markkinoiden on varmistettava, että liikkeeseenlaskija saatetaan tietoiseksi l kohdassa tarkoitetuista velvoitteista, kun kyseisen liikkeeseenlaskijan siirtokelpoinen arvopaperi otetaan kaupankäynnin kohteeksi ja liikkeeseenlaskijan pyynnöstä.
   8 artikla
   Tietoihin pääsyn helpottaminen
   Säännellyillä markkinoilla on oltava helposti ja maksutta saatavilla olevia sekä niiden verkkosivustolla julkaistuja järjestelyjä, joilla helpotetaan jäsenten tai osapuolten pääsyä unionin oikeuden mukaisesti julkistettuihin tietoihin.
   9 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan direktiivin 2014/65/EU 93 artiklan 1 kohdan toisessa alakohdassa mainitusta päivästä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 24 päivänä toukokuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston direktiivi 2003/71/EY, annettu 4 päivänä marraskuuta 2003, arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä ja direktiivin 2001/34/EY muuttamisesta (EUVL L 345, 31.12.2003, s. 64).
   
      (3)  Euroopan parlamentin ja neuvoston direktiivi 2001/34/EY, annettu 28 päivänä toukokuuta 2001, arvopaperien ottamisesta viralliselle pörssilistalle sekä siihen liittyvästä tiedonantovelvollisuudesta (EYVL L 184, 6.7.2001, s. 1).
   
      (4)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
   
      (5)  Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1).
   
      (6)  Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta (EUVL L 275, 25.10.2003, s. 32).
   
      (7)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
   
      (8)  Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).
   
      (9)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      (10)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).